Apar noi detalii în cazul elevilor din Galați care s-au filmat în timp ce întreţineau relaţii sexuale cu una dintre colegele lor şi au distribuit apoi clipurile în şcoli şi pe reţelele sociale. DIICOT anunță că se efectuează cercetări cu privire la fapta de pornografie infantilă.
Patru liceeni de clasa a X-a de la Colegiul "Vasile Alecsandri" şi Colegiul "Costache Negri" din Galaţi, au fost ridicaţi de DIICOT chiar în timpul orelor. Elevii sunt cercetați, după ce s-au filmat în timp ce întreţineau relaţii sexuale cu una dintre colegele lor. Ulterior, au distribuit imaaginile video în şcoli şi pe reţelele sociale.
"Ca răspuns la solicitările transmise de reprezentanți ai mass media, privind o cauză penală aflată în instrumentarea D.I.I.C.O.T., Biroul de Informare și Relații Publice din cadrul Direcției de Investigare a Infracțiunilor de Criminalitate Organizată și Terorism este abilitat să aducă la cunoștința opiniei publice următoarele: pe rolul Direcției de Investigare a Infracțiunilor de Criminalitate Organizată și Terorism-Serviciul Teritorial Galați a fost înregistrată la data de 19.03.2024 o cauză penală în care se efectuează cercetări cu privire la fapta de pornografie infantilă, prev.și ped. de art.374 Cod penal. (…)Precizăm că în acest moment nu pot fi furnizate informații suplimentare privind stadiul anchetei, fiind incidente dispozițiile art. 12, alin. 1, lit. e, din Legea 544/2001", a transmis DIICOT.
Victima, consiliată psihologic
Conducerile celor două unități de învățământ spun că totul s-a petrecut în afara şcolii, în afara orelor de curs, și așteaptă să afle cum va decurge ancheta DIICOT.
"Au venit câţiva reprezentanţi ai poliţiei şi au solicitat să chemăm doi elevi, doi băieţi, ai colegiului nostru, care au fost conduşi pentru a da informaţii la DIICOT. (...)Așteptăm să vedem ce se va întâmpla în ancheta DIICOT-ului şi apoi să vedem dacă luăm şi noi alte măsuri ca unitate de învăţământ. Dar totul s-a petrecut în afara şcolii, în afara orelor de curs", a declarat Andra Ionescu, directorul Colegiului "Costache Negri" Galaţi.
Alţi doi liceeni duși la audieri sunt de la Colegiul Naţional "Vasile Alecsandri".
"Au fost anunţaţi şi părinţii. Nu ne-au mai creat vreodată probleme", a precizat Romeo Zamfir, directorul Colegiului Naţional "Vasile Alecsandri" Galaţi.
Victima, adolescenta care apare în imaginile video pornografice, este elevă la Colegiul "Costache Negri". Ea va fi consiliată psihologic.
"Este persoana cea mai importantă în această poveste. Ea trebuie protejată şi cea care să aibă susţinerea noastră, consiliere psihologică şi tot ceea ce înseamnă acest lucru", a precizat conducerea unității de învățământ.